SPRC ยังอยู่ที่เดิม
ถ้าพูดถึงประเด็นของหุ้น SPRC หรือบริษัท สตาร์ ปิโตรเลียม รีไฟน์นิ่ง จำกัด (มหาชน) คงตอบได้ทันทีว่า นี่คือตัวอย่างที่นักลงทุนจะได้เห็นหุ้นประเภทนี้มากขึ้นเรื่อยๆ เพราะในไม่ช้าเราจะมีกฎหมายปิดปากออกมาใช้กับตลาดหุ้น ซึ่งจะทำให้เหล่าผู้บริหารไม่มีใครกล้าออกมาแสดงความคิดเห็นอะไรทั้งสิ้น
1 ต.ค. 2559

สภาแมงเม่า : ดร.สมชาย
 
คุณกอบศักดิ์ จากพระราม 3 กรุงเทพฯ ระบายความในใจเกี่ยวกับหุ้น SPRC หรือ บริษัท สตาร์ ปิโตรเลียม รีไฟน์นิ่ง จำกัด (มหาชน) มีประเด็นให้ชวนสงสัยหลายเรื่องด้วยกันคือ หุ้นที่ทำมาหากินเลี้ยงตัวเองได้ มีปันผลในระดับ 2.50%  ราคาสู้หุ้นน้องใหม่ไม่ได้สักที ทั้งที่หุ้นน้องใหม่ชอบขายฝันเป็นประจำ และการกำหนดราคา IPO มีระดับค่า PE ปาเข้าไปตั้งครึ่งร้อย บวกกับค่า P/BV ก็สูงถึง 5 เท่า  และถ้ามองย้อนกลับมายัง SPRC ซึ่งเป็นหุ้นที่มีกำไร มีปันผล ไม่มีข่าว ไม่ขายฝัน ราคากลับไม่กระเตื้อง มันใช่เรื่องที่ถูกตามหลักลงทุนเหรอครับ
ถ้าพูดถึงประเด็นของหุ้น SPRC หรือบริษัท สตาร์ ปิโตรเลียม รีไฟน์นิ่ง จำกัด (มหาชน) คงตอบได้ทันทีว่า นี่คือตัวอย่างที่นักลงทุนจะได้เห็นหุ้นประเภทนี้มากขึ้นเรื่อยๆ เพราะในไม่ช้าเราจะมีกฎหมายปิดปากออกมาใช้กับตลาดหุ้น ซึ่งจะทำให้เหล่าผู้บริหารไม่มีใครกล้าออกมาแสดงความคิดเห็นอะไรทั้งสิ้น
ตรงนี้ถือเป็นความเสี่ยงที่นักลงทุนรายย่อยต้องแบกรับด้วยความเต็มใจ ถึงแม้ในใจลึกๆ อาจไม่ชอบกฎหมายปิดปากที่สำนักงาน กลต. เข็นออกมาใช้ก็ตาม แต่ไม่อาจปฎิเสธเรื่องดังกล่าวได้อย่างแน่นอน เพราะฝ่ายหนึ่งจะเสียอย่าง อย่างไรก็ต้องเอาให้ได้ครับ
เมื่อเป็นเช่นนี้ก็อย่าได้แปลกใจที่หุ้น SPRC ไม่เป็นที่นิยมในหมู่นักลงทุนรายย่อย เพราะแค่ประเด็นข่าวสารที่สื่อสารกับนักลงทุนรายย่อยยังไม่มีออกมาเลย ก็ไม่ควรคาดหวังจะได้การตอบรับที่ดี เพราะนักลงทุนไม่มีข้อมูลไว้ใช้ประกอบการซื้อหุ้นนั่นเอง
สถานการณ์ดังกล่าวถือเป็นเรื่องที่ละเอียดอ่อนมากๆ เพราะการจะไปรอให้มีการแจ้งข่าวสารต่อตลาดหลักทรัพย์ฯ คงเป็นเรื่องที่ไม่ทันการณ์ บวกกับข้อมูลบางอย่างต้องผ่านกระบวนการของนักวิเคราะห์อีกทอดหนึ่ง จึงกลายเป็นว่า นักลงทุนรายย่อยขาดข้อมูลสำคัญในการลงทุนอย่างน่าเจ็บใจ
วันนี้อาจารย์ถึงพยายามแนะนำให้นักลงทุนอ่านงบการเงินให้เป็น และมองรูปแบบของธุรกิจให้ออก เพื่อทำให้ผู้เล่นประเมินราคาหุ้นตัวนั้นๆ ได้คร่าวๆ ซึ่งเหมือนกับการประเมินราคาของหุ้น SPRC ณ เวลานี้ ทุกคนต่างรู้ดีว่า ผลงานยอดเยี่ยมจริงๆ แต่ความยอดเยี่ยมจะยั่งยืนขนาดไหน เป็นเรื่องที่ต้องติดตามดูกันต่อไป เพราะอุตสาหกรรมโรงกลั่นน้ำมันมีวัฎจักรขึ้นๆ ลงๆ ผันแปรทุกปี
 
(หน่วย:ล้านบาท)
 
ฉะนั้นตัวเลขกำไรที่ออกมาดูดีในครึ่งปีแรก อาจไม่เพียงพอต่อการตัดสินใจลงทุน เพราะยังมีหุ้นตัวอื่นที่มีราคาน่าสนใจมากกว่า และเปิดโอกาสให้ทุกคนได้เข้าถึงข้อมูลอย่างเต็มที่ จึงไม่ต้องแปลกใจที่วันนี้ SPRC ยังวนเวียนอยู่ที่เดิมเป็นเวลานานครับ